แบงก์เร่งรับมือค้าปลีกยักษ์
แบงก์รับค้าปลีกยักษ์รุกการเงิน ชี้เป็นคู่แข่งที่น่ากลัว ตื่นตัวเตรียมปรับกลยุทธ์รับมือ
4 พ.ย. 2559

แบงก์รับค้าปลีกยักษ์รุกการเงิน ชี้เป็นคู่แข่งที่น่ากลัว ตื่นตัวเตรียมปรับกลยุทธ์รับมือ
นายพรสนอง ตู้จินดา กรรมการบริหารประธานกลุ่มธุรกิจลูกค้าธุรกิจ ธนาคารกรุงศรีอยุธยา กล่าวว่า การเข้ามาทำธุรกิจการเงินอย่างจริงจังของบริษัทค้าปลีกยักษ์ใหญ่ ส่งผลกับธนาคารโดยตรงจากการถูกดึงส่วนแบ่งตลาดธุรกิจออกไป โดยธนาคารมีทางออกให้เลือก 2 แนวทาง คือ ถ้าไม่เข้าไปเป็นพันธมิตรร่วมกับเขา ก็ต้องแข่งกับเขา
ทั้งนี้ ที่ผ่านมาเห็นทิศทางที่ค่ายมือถือ (เทลโก้) เข้ามามีบทบาทในการทำธุรกรรมการเงินมากขึ้นอย่างต่อเนื่อง จากความสะดวกสบาย สิ่งที่เกิดกับธนาคารคือรายได้บางอย่าง เช่น ค่าธรรมเนียมหายไป ธนาคารไม่สามารถคิดค่าธรรมเนียมธุรกรรม ชำระเงิน โอนเงิน เป็นเสือนอนกินเหมือนเมื่อก่อนอีกต่อไป
“เป็นธรรมดา เมื่อทำธุรกิจที่เหมือนกันเราก็ต้องแข่ง แต่คนได้ประโยชน์คือผู้บริโภค เป็นเรื่องช่วยไม่ได้ที่ธนาคารต้องปรับตัว ที่ผ่านมาได้ประโยชน์มานาน ถึงเวลาแล้วที่ต้องแข่งขัน” นายพรสนอง กล่าว
นายสมคิด จิรานันตรัตน์ รองประธาน กสิกร บิซิเนส-เทคโนโลยี กรุ๊ป (KBTG) บริษัทลูกของธนาคารกสิกรไทย กล่าวถึงการที่ผู้ประกอบการรายใหญ่อย่างกลุ่มบริษัท ซีพี และอาลีบาบา ร่วมมือกันเข้ามาทำธุรกิจการหักชำระเงินและฟินเทคว่า ยอมรับว่าถ้าร้านสะดวกซื้อทำได้หรือให้บริการที่ใกล้เคียงกับแบงก์ ก็ถือเป็นคู่แข่งที่น่ากลัว
“เรื่องนี้มองได้หลายมุม ทำให้ตลาดเกิดความตื่นตัวในการแข่งขันมากขึ้น และอาจจะมีช่องให้เกิดความร่วมมือกันได้ หรืออีกด้านอาจกลายมาเป็นคู่แข่งสำคัญได้ แต่ในแง่การร่วมมือก็เกิดได้ เช่น ลูกค้าคนจีนมา ธนาคารก็เข้ามาเป็นผู้ร่วมให้บริการหักชำระที่ถูกกฎหมายได้ เพราะทุกวันนี้ไม่แน่ใจว่าถูกกฎหมายหรือไม่”
นายสมคิด กล่าวว่า ธนาคารไม่ได้มองคนอื่นเป็นคู่แข่ง แต่พยายามจะคิดอะไรใหม่ๆ ให้รวดเร็ว เพราะประเทศอื่นไปเร็วมาก ส่วนการเข้ามาของรายใหญ่จะกระทบกับการให้บริการอิเล็กทรอนิกส์แบงก์กิ้งหรือไม่นั้น ขณะนี้ยังไม่กระทบ แต่อนาคตยังไม่แน่ เพราะธุรกิจดิจิทัลมันไปเร็วมาก เปลี่ยนธุรกิจได้ชั่วข้ามคืน โดยขณะนี้ธนาคารมีทีมอินโนเวชั่นที่ไปคุยกับ WeChat, อาลีบาบา หรือกระทั่งบริษัท ซัมซุง ซึ่งมีหลายเรื่องที่ร่วมมือกันได้
นางพรรณสิรี อมาตยกุล กรรมการผู้จัดการใหญ่ บริษัท ไอบีเอ็ม ประเทศไทย กล่าวว่า การเข้ามาของรายใหญ่อย่างซีพีและอาลีบาบาคงปฏิเสธไม่ได้ ว่าจะต้องมีผลกระทบต่อตลาดแน่นอน ฉะนั้น ทุกหน่วยงานคงต้องหาจุดแข็งมาแข่งให้ได้ ในสถานการณ์แบบนี้วงเงินธนาคารและธุรกิจรายย่อยๆ ต้องจับตามองแน่ๆ อย่างไรก็ดี ไอบีเอ็มจะเน้นการให้ข้อมูลและเป็นที่ปรึกษาของลูกค้าให้ลูกค้าปรับตัวตามเทคโนโลยีให้ทัน